Ekstra betaling for trappevask og lignende serviceydelser hører til dagens uorden, selv i store udlejningsselskaber, som oven i købet påstår, de har handlet i god tro. Således for eksempel Lykkebo i Aalborg, som med cirka 1000 lejemål er en af landsdelens største på området. Det private udlejningsmarked er på den ene side helt uundværligt – på den anden side tegner der sig et billede af et område med utiltalende mange gråzoner. For eksempel må det give den seriøse del af de private udlejere grå hår i hovedet, at to ud af tre sager i Huslejenævnet falder ud til lejers fordel. Der er helt tydeligt behov for, at dele af branchen tager sig endda meget alvorligt sammen. Man kunne håbe på at de seriøse udlejere er så bekymrede for at branchens rygte bliver yderligere ramponeret at en vis og skærpet selvjustits via diverse foreninger kan løse i hvert fald mange af problemerne. Men er det ikke tilfældet, må der fra politisk hold yderligere tiltag til for at beskytte lejerne. Ikke nødvendigvis ved at pålægge lejerne yderligere forpligtelser, men blot ved at sikre, at de gældende regler rent faktisk bliver overholdt. Det må ikke være sådan, at det kan betale sig for udlejerne at hælde ulovlige regninger i hovedet på lejerne – fordi ”det går jo nok”.
Det er forbudt at opkræve penge for trappevask. Punktum. Lejeloven er klokkeklar. Alligevel har TV2/Nord de seneste dage grundigt dokumenteret, at udlejerne er særdeles kreative når det handler om at hive ekstra kroner op af lejernes lommer.